เงื่อนไขการบังคับใช้พระราชบัญญัติคุ้มครองข้อมูลส่วนบุคคล พ.ศ.2562
สำนักงานคณะกรรมการคุ้มครองสิทธิส่วนบุคคล (สคส.) เผยแพร่ผ่านเฟซบุ๊ก  “PDPC Thailand” เกี่ยวกับข้อควรระวังเมื่อพระราชบัญญัติคุ้มครองสิทธิส่วนบุคคล พ.ศ. 2562 มีผลบังคับใช้ในวันที่ 1 มิถุนายน 2565 โดยมีเงื่อนไขคือกรณีที่มีการถ่ายภาพ หรือคลิปบุคคลอื่น โดยที่ผู้ถ่ายภาพ หรือคลิป ไม่มีเจตนาและไม่ได้ก่อความเสียหายให้กับผู้ที่ถูกถ่าย สามารถทำได้ หากใช้เพื่อวัตถุประสงค์ส่วนตัว นอกจากนี้ การนำคลิป หรือรูปถ่ายที่ติดบุคคลอื่นนำไปโพสต์ลงโซเชียลมีเดีย สามารถโพสต์ได้ หากใช้เพื่อวัตถุประสงค์ส่วนตัว ไม่ได้ใช้เพื่อแสวงหากำไรทางการค้าและไม่ได้ก่อให้เกิดความเสียหายต่อเจ้าของข้อมูลส่วนบุคคล อีกทั้งการติดกล้องวงจรปิดภายในบ้าน ไม่จำเป็นต้องมีป้ายแจ้งเตือน หากเพื่อป้องกันอาชญากรรมและรักษาความปลอดภัยกับเจ้าของบ้าน ทั้งนี้ การนำข้อมูลส่วนตัวไปใช้ต้องเป็นไปตามเงื่อนไขของสัญญาและอำนาจตามกฏหมาย เพื่อปกป้องคุ้มครองสิทธิประโยชน์ของตนเองและประโยชน์สาธารณะ